U-I-281/96
Natisni
Opravilna št.:
U-I-281/96
Datum odločitve:
30. 9. 1997
Objavljeno:
OdlUS VI, 121
ECLI:
ECLI:SI:USRS:1997:U.I.281.96
Akt:
Zakon o lastninskem preoblikovanju podjetij (Uradni list RS, št. 55/92, 7/93 in 31/93) (ZLPP), 31. čl.
Izrek:
Pobuda za začetek postopka za oceno ustavnosti 31. člena Zakona o lastninskem preoblikovanju podjetij se zavrne.
Evidenčni stavek:
Ustavno sodišče je zavrnilo pobudo za oceno 31. člena Zakona o lastninskem preoblikovanju podjetij kot očitno neutemeljeno, ker je že v nekem prejšnjem postopku ugotovilo, da z uzakonitvijo državljanstva kot kriterija za pridobitev pravice do lastniških certifikatov, zakonodajalec ni kršil ustavnega načela enakosti pred zakonom.
Geslo:
Lastniški certifikati, krog upravičencev.
Ponovno odločanje Ustavnega sodišča o isti zadevi.
Načelo enakosti pred zakonom.
Lastniški certifikati, državljanstvo kot kriterij za pridobitev pravice.
Pravna podlaga:
Zakon o Ustavnem sodišču (ZUstS), 2. odst. 26. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-156/93 z dne 6. 10. 1994 (OdlUS III,100).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Vojislav Tomić, Ljubljana
Datum vloge:
16. 8. 1996
Vrsta odločitve:
sklep
Vrsta rešitve:
zavrnitev
Dokument:
US18527
Dokument v PDF obliki:
U-I-281-96.pdf
116 KB
Prenesite datoteko
U-I-281/96 - 5
30.9.1997
S K L E P
Ustavno sodišče je v postopku za preizkus pobude Vojislava Tomića iz Ljubljane na seji dne 30. septembra 1997
s k l e n i l o :
Pobuda za začetek postopka za oceno ustavnosti 31. člena Zakona o lastninskem preoblikovanju podjetij (Uradni list RS, št. 55/92, 7/93 in 31/93) se zavrne.
O b r a z l o ž i t e v
1. Pobudnik izpodbija 31. člen Zakona o lastninskem preoblikovanju podjetij (v nadaljevanju: ZLPP). Meni, da so pripadniki drugih narodov s tem, ko so bili zaposleni v Sloveniji, pa na dan 5. decembra 1992 niso imeli državljanstva Republike Slovenije, prav tako prispevali k ustvarjanju družbene lastnine kot državljani in državljanke Republike Slovenije. Ti subjekti bi po mnenju pobudnika morali imeti pri pridobivanju lastniških certifikatov enake pravice kot slovenski državljani. Izpodbijana določba je po mnenju pobudnika v nasprotju s Temeljno ustavno listino o samostojnosti in neodvisnosti Republike Slovenije (v nadaljevanju: TUL), ki vsem osebam na ozemlju Republike Slovenije zagotavlja varstvo človekovih pravic in temeljnih svoboščin, ne glede na njihovo narodno pripadnost. Na podlagi izpodbijane določbe so po mnenju pobudnika pripadniki drugih narodov v Sloveniji diskriminirani. S tem, ko tem subjektom država ne priznava pravice do lastniških certifikatov, naj bi kršila 14. in 2. člen Ustave.
2. Pobudnik je pobudi priložil kopijo obvestila Ministrstva za ekonomske odnose in razvoj z dne 9. avgusta 1996, s katerim ga je Ministrstvo obvestilo, da ni upravičen do lastniškega certifikata, ker za to niso izpolnjeni pogoji iz 31. člena ZLPP.
3. Sekretariat Državnega zbora za zakonodajo in pravne zadeve se v odgovoru na pobudo sklicuje na odločbo Ustavnega sodišča št. U- I-156/93 (OdlUS III, 100) in navaja, da je s to odločbo Ustavno sodišče že odločilo o identičnem primeru. Državni zbor smiselno predlaga, naj Ustavno sodišče pobudo zavrne.
4. Ustavno sodišče je v postopku, končanem z odločbo št. U-I- 156/93 z dne 6. oktobra 1994 (OdlUS III,100), katerega pobudnica je bila Anica Bakočević iz Novega mesta, zavzelo stališče, da določba 31. člena ZLPP ni v neskladju z Ustavo. V obrazložitvi odločbe je zavzelo stališče, da z uveljavitvijo državljanstva kot kriterija za pridobitev pravice do lastniških certifikatov zakonodajalec ni kršil ustavnega načela enakosti pred zakonom.
Ustavno sodišče ocenjuje, da je pobuda očitno neutemeljena in se pri tem sklicuje na ugotovitve, podane v obrazložitvi odločbe št. U-I-156/93 z dne 6. oktobra 1994 (OdlUS III,100).
5. Ustavno sodišče je sprejelo ta sklep na podlagi drugega odstavka 26. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Lovro Šturm